जेएमबी के बारे में भारत में पहली बार तब खतरनाक जानकारी मिली जब अक्टूबर, 2014 में पश्चिम बंगाल के ब‌र्द्धमान जिले के एक घर में हुए विस्फोट में इस आतंकी संगठन का नाम सामने आया था. उसी दौरान इस मामले की जांच राष्ट्रीय जांच एजेंसी (एनआइए) को सौंप दी गई थी. जांच में जो तथ्य सामने आए, वो बेहद चौंकाने वाले थे. एनआइए ने एक के बाद एक पश्चिम बंगाल व असम के विभिन्न हिस्सों से करीब दो दर्जन जेएमबी आतंकियों को गिरफ्तार करने में सफलता हासिल की. इनके ऊपर न सिर्फ एनआइए ने लाखों का इनाम घोषित कर रखा था बल्कि बांग्लादेश में भी वो मोस्ट वांटेड की लिस्ट में थे. उन आतंकियों से पूछताछ में मिले तथ्य व उनके ठिकानों से जब्त सामान को देखकर एनआइए भी दंग रह गयी.